**E l ő t e r j e s z t é s**

**Mindszentkálla Község Önkormányzata Polgármestere döntéséhez**

**Tárgy: a közszolgálati tisztviselők 2021. évi illetményalapjáról**

**Előkészítette:** Nagy Éva, ügyintéző

**Jogszabállyal nem ellentétes**

**dr. Szabó Tímea, jegyző**

A közszolgálati tisztviselőkről szóló 2011. évi CXCIX. törvény 208. § (1) bekezdése szerint a kormányzati ügykezelő illetményét a hivatali szervezet vezetője állapítja meg oly módon, hogy az legalább elérje a garantált bérminimum összegét, de ne haladja meg az illetményalap hatszorosát. Az illetmény megállapításakor arányosan figyelembe kell venni a kormányzati ügykezelő szolgálati jogviszonyban töltött idejét.

Magyarország 2021. évi központi költségvetéséről szóló 2020. évi XC. törvény 61. § (6) bekezdése alapján a helyi önkormányzat képviselő-testülete rendeletben a 2021. évben - az önkormányzat saját forrásai terhére - a helyi önkormányzat képviselő-testületének polgármesteri hivatalánál, közterület-felügyeleténél, illetve a közös önkormányzati hivatalnál foglalkoztatott köztisztviselők vonatkozásában - a közszolgálati tisztviselőkről szóló 2011. évi CXCIX. törvényben foglaltaktól eltérően - az (1) bekezdésben meghatározottnál magasabb összegben állapíthatja meg az illetményalapot. A magasabb illetményalap szerint megállapított havi illetmény nem haladhatja meg a Központi Statisztikai Hivatal által hivatalosan közzétett, a tárgyévet megelőző évre vonatkozó nemzetgazdasági havi átlagos bruttó kereset tízszeresét. Személyi illetmény esetén e bekezdés szabályai akként alkalmazandók, hogy pótlék ez esetben sem fizethető

A közszolgálati illetményalap központilag meghatározott összege 2008. óta nem változott, 38.650 Ft. A garantált bérminimum összege –jelen információk szerint- 2021. évben is 210.600 Ft, az illetményalap hatszorosa a 2021. január 1. napján érvényes 38.650 Ft figyelembe vételével 231.900 Ft.

Az illetményalap évek óta változatlan összege, valamint a minimálbér folyamatos emelkedésének következménye, hogy a jelenleg hatályos szabályozás mellett az ügykezelők illetménye a két évvel ezelőtti szint alá csökken.

A korábban a Közös Hivatal költségvetésében biztosított bérszínvonal megtartásához, valamint annak elkerüléséhez, hogy az ügykezelők illetménye ne csökkenjen a 2019. évi illetmény alá, megoldást jelent az illetményalap előző évek szerinti szintre (46.380 Ft-ra) történő emelése.

Az illetményalap emelése az Önkormányzatoknak plusz kiadással nem jár, mert az illetmények a korábban már elfogadott költségvetésben meghatározott kereten belül maradnának, csupán a hátrányosan érintett dolgozók illetményének technikai – jogszabályi és a költségvetésben már biztosított keretek közötti - korrigálására szolgálna.

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerint veszélyhelyzetben a települési önkormányzat képviselő-testületének, a fővárosi, megyei közgyűlésnek feladat- és hatáskörét a polgármester, illetve a főpolgármester, a megyei közgyűlés elnöke gyakorolja. A Kormány a veszélyhelyzet kihirdetéséről szóló 478/2020. (XI. 3.) Korm. rendeletben az élet- és vagyonbiztonságot veszélyeztető tömeges megbetegedést okozó SARS-CoV-2 koronavírus világjárvány (a továbbiakban: koronavírus világjárvány) következményeinek elhárítása, a magyar állampolgárok egészségének és életének megóvása érdekében Magyarország egész területére veszélyhelyzetet hirdetett ki.

**INDOKOLÁS**

A 46.380 Ft-ban megállapított illetményalap lehetővé teszi az ügykezelőknek a jogszabályi és a Képviselő-testületek által már korábban, a költségvetésben biztosított bérszínvonal megtartását. Az illetményalap emelése hiányában a közszolgálati ügykezelők illetménye 2021 évben a 2019. évi szint alá süllyedne.

1.§-ban megállapításra kerül a személyi hatály.

2.§-ban megállapításra kerül a Hivatalban 2021. évtől alkalmazandó illetményalap, melynek összege 46.380,-Ft.

3. § (1) bekezdésében meghatározásra kerül a rendelet hatályba lépése és annak alkalmazási ideje.

3.§ (2) bekezdésében a rendelet hatályának vége került megállapításra.

**Előzetes hatásvizsgálat**

**a jogalkotásról szóló 2010. évi CXXX. törvény 17.§ (1) bekezdése alapján**

A rendelet-tervezet címe: Mindszentkálla Község Önkormányzata Képviselő-testületének …/2021. (..….) önkormányzati rendelete a közszolgálati tisztviselők 2021. évi illetményalapjáról

Társadalmi-gazdasági hatása: A Közös Hivatal működő képességének fenntartása, a munkaerő elvándorlás csökkentése, bérfeszültség feloldása

Költségvetési hatása: A Közös Hivatal költségvetésében már biztosított.

Környezeti, egészségi következményei: nincs

Adminisztratív terheket befolyásoló hatása: nincs

Egyéb hatása: Nincs.

A rendelet megalkotásának szükségessége: A minimálbér emelés és az illetmény alap évek óta változatlan mértéke miatti feszültség feloldása.

A rendelet megalkotása elmaradása esetén várható következmények: a 2021 évben az ügykezelők illetménye a 2019. évi illetmény alá csökkenne

A rendelet alkalmazásához szükséges feltételek: - személyi: nincs

- szervezeti: nincs

- tárgyi: nincs

- pénzügyi: forrás biztosítása

**Mindszentkálla Község Önkormányzata Képviselő-testületének**

**…./2021. (….) önkormányzati rendelete**

**a közszolgálati tisztviselők 2021. évi illetményalapjáról**

Mindszentkálla Község Önkormányzata Polgármestere a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerinti hatáskörében a veszélyhelyzet kihirdetéséről szóló 478/2020. (XI.3.) Korm. rendeletben kihirdetett veszélyhelyzetben a Magyarország 2021. évi központi költségvetéséről szóló 2020. évi XC. törvény 61. § (6) bekezdésében kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendelem el:

1.§ A rendelet hatálya a Kővágóörsi Közös Önkormányzati Hivatalban (a továbbiakban: Hivatal) foglalkoztatott közszolgálati tisztviselőkre terjed ki.

2.§ A Hivatalban foglalkoztatott közszolgálati tisztviselők illetményalapja 2021. évben 46.380 Ft.

3. §. (1) Ez a rendelet a kihirdetését követő napon lép hatályba, rendelkezését 2021. január 1-től kell alkalmazni.

(2) Ez a rendelet 2021. december 31. napján hatályát veszti.

Csombó Zoltán dr. Szabó Tímea

polgármester jegyző

A kihirdetés napja: 2021.

dr. Szabó Tímea

jegyző